b'\n_START_ARTICLE_\nHenkirikos\n_START_PARAGRAPH_\nHenkirikos on ihmisen kuolemaan johtava rikos. Rikoksen tarkempi nimitys riippuu teon tahallisuudesta ja suoritustavasta. Huolimattomuuden vuoksi voi syyllisty\xc3\xa4 kuolemantuottamukseen. Suomessa tahallinen henkirikos on tappo, t\xc3\xb6rke\xc3\xa4\xc3\xa4 tappoa kutsutaan murhaksi ja lievent\xc3\xa4vien asianhaarojen vallitessa tehty tappo on surma tai lapsensurma._NEWLINE_Henkirikosten m\xc3\xa4\xc3\xa4rittely vaihtelee suuresti maittain. Esimerkiksi Yhdysvalloissa tahalliseksi henkirikokseksi luetaan autolla p\xc3\xa4ihtyneen\xc3\xa4 aiheutettu liikennekuolema, toisin kuin Suomessa. Se vaikeuttaa suoraa henkirikostilastojen vertailua._NEWLINE_Vuonna 2012 maailmassa tehtiin 437\xc2\xa0000 henkirikosta, joista l\xc3\xa4hes 40 prosenttia tehtiin Amerikan maissa. Maailman murhatilastojen k\xc3\xa4rjess\xc3\xa4 on YK:n vuonna 2014 julkaiseman tutkimuksen mukaan Honduras, jossa tehd\xc3\xa4\xc3\xa4n 90,4 murhaa 100\xc2\xa0000 asukasta kohden. Toisena 53,7 Venezuela, 44,7 Belize ja 41,2 El Salvador. Vastaava luku Suomessa on noin 2 murhaa 100\xc2\xa0000 asukasta kohden. Kaikkien henkirikosten uhreina kuolee Suomessa vuosittain 100\xe2\x80\x93150 ihmist\xc3\xa4._NEWLINE_Valtioiden tai vastaavien hallinnollisten toimijoiden eritt\xc3\xa4in monta uhria vaatineita henkirikoksia sanotaan tavallisesti kansanmurhiksi tai oikeustieteess\xc3\xa4 joukkotuhonnaksi.\n_START_SECTION_\nTekij\xc3\xa4 tavallisesti ty\xc3\xb6t\xc3\xb6n alkoholiriippuvainen mies\n_START_PARAGRAPH_\nSuomessa on kuudenneksi eniten henkirikoksia EU:ssa. Ero Euroopan keskiarvoon selittyy pitk\xc3\xa4lti sill\xc3\xa4, ett\xc3\xa4 Suomessa keski-ik\xc3\xa4iset ty\xc3\xb6tt\xc3\xb6m\xc3\xa4t alkoholiriippuvaiset miehet tappavat poikkeuksellisen usein. Muiden sosioekonomisten ryhmien henkirikollisuus on melko samalla tasolla, kuin L\xc3\xa4nsi-Euroopan maissa.\n_START_SECTION_\nTekij\xc3\xb6ist\xc3\xa4 miehi\xc3\xa4 87\xc2\xa0%, uhreista 70\xc2\xa0%\n_START_PARAGRAPH_\nVuosina 2000\xe2\x80\x932009 uhreista 70,1\xc2\xa0% oli miehi\xc3\xa4, 29,9\xc2\xa0% naisia (3,3 ja 1,3 / 100\xc2\xa0000 as.). Miesten osuus on ollut 70\xc2\xa0%:n luokkaa 1950-luvulta asti ja 1700-luvun loppupuolella, siin\xc3\xa4 v\xc3\xa4liss\xc3\xa4 80\xe2\x80\x9390\xc2\xa0%. Naisten osuus tuomituista oli 2000-luvulla 13\xc2\xa0% (0,7 / 100\xc2\xa0000 as.), 1960-luvulla 5\xc2\xa0% (0,2), ja nousu on jatkunut 1940-luvulta asti. Viime vuosisatojen minimi oli 3\xc2\xa0% (0,5) 1920-luvulla.\n_START_SECTION_\nTuttavan surmaama mies\n_START_PARAGRAPH_\nYleisin uhri oli tuttavan tai yst\xc3\xa4v\xc3\xa4n surmaama mies (46\xc2\xa0%), sitten parisuhdekumppanin surmaama nainen (18\xc2\xa0%) ja uhrille ennalta tuntemattoman surmaama mies (10\xc2\xa0%). Vuonna 2010 tapahtui 117 uhrin kuolemaan johtanutta tahallista v\xc3\xa4kivaltarikosta (2,2 / 100 000 as). 1975\xe2\x80\x932000 taso oli noin 3 / 100\xc2\xa0000 as. Osapuolista ainakin toinen oli humalassa 83\xc2\xa0%:ssa tapauksia (69\xc2\xa0%:ssa kaikki). Tekij\xc3\xa4miehist\xc3\xa4 56\xc2\xa0% oli tuomittu pahoinpitelyrikoksesta edellisten kymmenen vuoden aikana.\n_START_SECTION_\nUsein kumpikin osapuoli on humalassa\n_START_PARAGRAPH_\nTyypillinen suomalainen henkirikos on ryyppyriitatappo, joka tehd\xc3\xa4\xc3\xa4n viikonloppuna ter\xc3\xa4aseella yksityisasunnossa. Aikuisten miesten v\xc3\xa4lisist\xc3\xa4, tekij\xc3\xa4n yst\xc3\xa4v\xc3\xa4\xc3\xa4n tai tuttavaan kohdistuvista henkirikoksista 80 prosentissa sek\xc3\xa4 tekij\xc3\xa4 ett\xc3\xa4 uhri ovat rikoshetkell\xc3\xa4 humalassa. Naisiin kohdistuvissa parisuhdetapoissa 60 prosentissa kumpikin osapuolista on rikoshetkell\xc3\xa4 humalassa. Naisten tekemiss\xc3\xa4 ja naisiin kohdistuvissa henkirikoksissa alkoholin rooli on yleens\xc3\xa4kin pienempi kuin miesten v\xc3\xa4lisiss\xc3\xa4. V\xc3\xa4h\xc3\xa4isin merkitys alkoholilla on lapsiin kohdistuvissa henkirikoksissa, joissa tekij\xc3\xa4 on l\xc3\xa4hes aina selv\xc3\xa4._NEWLINE_My\xc3\xb6s aikuisten v\xc3\xa4lisess\xc3\xa4 muussa l\xc3\xa4hisuhdev\xc3\xa4kivallassa kuin parisuhdev\xc3\xa4kivallassa osapuolten yhteisen alkoholink\xc3\xa4yt\xc3\xb6n rooli on keskim\xc3\xa4\xc3\xa4r\xc3\xa4ist\xc3\xa4 heikompi: vain 35 prosentissa tapauksissa kumpikin osapuolista on rikoshetkell\xc3\xa4 humalassa. Muuhun l\xc3\xa4hisuhdev\xc3\xa4kivaltaan kuin parisuhdev\xc3\xa4kivaltaan liittyviss\xc3\xa4 henkirikoksissa on huomattavan usein tekij\xc3\xa4ll\xc3\xa4 on ollut vakavia mielenterveydellisi\xc3\xa4 ongelmia.\n_START_SECTION_\nNuoret henkirikosten tekij\xc3\xb6in\xc3\xa4\n_START_PARAGRAPH_\nAlle 21-vuotiaiden osuus henkirikoksiin syyllistyneist\xc3\xa4 on vajaat 10 prosenttia. Heist\xc3\xa4 noin 90 prosenttia on poikia. Varsinkin alle 18-vuotiaiden tytt\xc3\xb6jen tekem\xc3\xa4t henkirikokset, kuten vuonna 2015 tapahtunut Sein\xc3\xa4joen teinisurma, ovat Suomessa \xc3\xa4\xc3\xa4rimm\xc3\xa4isen harvinaisia: vuosina 2003\xe2\x80\x932011 yksik\xc3\xa4\xc3\xa4n 15\xe2\x80\x9317-vuotias tytt\xc3\xb6 ei syyllistynyt henkirikokseen._NEWLINE_Nuorten henkirikollisuuden taso Suomessa ei eroa merkitt\xc3\xa4v\xc3\xa4sti muista Euroopan maista. Sadan viime vuoden aikana nuorten tekem\xc3\xa4t henkirikokset ovat v\xc3\xa4hentyneet selv\xc3\xa4sti. Nuorten henkirikokset ovat usein vanhempien ik\xc3\xa4ryhmien henkirikollisuutta raaempia, suunnitelmallisempia ja vaikeammin ennakoitavia. Lis\xc3\xa4ksi nuorten tekem\xc3\xa4t henkirikokset tehd\xc3\xa4\xc3\xa4n useammin ryhm\xc3\xa4ss\xc3\xa4 ja julkisella paikalla vanhempien ihmisten tekemiin henkirikoksiin verrattuna. Nuorten tekem\xc3\xa4t henkirikokset kohdistuvat my\xc3\xb6s useammin tekij\xc3\xa4lle tuntemattomaan ihmiseen sek\xc3\xa4 liittyv\xc3\xa4t huomattavan usein omaisuusrikoksiin._NEWLINE_Yhdist\xc3\xa4v\xc3\xa4 tekij\xc3\xa4 vanhempien ik\xc3\xa4ryhmien henkirikollisuuteen on kiinte\xc3\xa4 yhteys alkoholin ongelmak\xc3\xa4ytt\xc3\xb6\xc3\xb6n ja yhteiskunnalliseen syrj\xc3\xa4ytymiseen. Nuorilla henkirikoksentekij\xc3\xb6ill\xc3\xa4 on yleist\xc3\xa4 mm. vaikea perhetausta, koulunk\xc3\xa4yntivaikeudet ja p\xc3\xa4ihteiden k\xc3\xa4yt\xc3\xb6n aloittaminen hyvin nuorena._NEWLINE_Viime vuosina henkirikoksiin syyllistyneist\xc3\xa4 nuorista jopa puolet ovat olleet huumausaineiden (kuten kannabiksen ja amfetamiinin) vaikutuksen alaisia rikoksen tekohetkell\xc3\xa4. Viime vuosina henkirikoksiin syyllistyneist\xc3\xa4 nuorista yli puolet on ollut hoidossa mielenterveysongelmien takia jo ennen rikosta. Vakavista mielisairauksista k\xc3\xa4rsivi\xc3\xa4 joukosta on 10 prosenttia._NEWLINE_Yleisradion Heikki Kiseleffin mukaan sis\xc3\xa4asiainministeri\xc3\xb6 on selvitt\xc3\xa4nyt, ett\xc3\xa4 jokainen suunniteltuun henkirikokseen syyllistynyt nuori on k\xc3\xa4rsinyt koulukiusaamisesta. T\xc3\xa4llaista p\xc3\xa4\xc3\xa4telm\xc3\xa4\xc3\xa4 ei sis\xc3\xa4asiainministeri\xc3\xb6n selvityksest\xc3\xa4 kuitenkaan todellisuudessa l\xc3\xb6ydy, vaan siell\xc3\xa4 todetaan, ett\xc3\xa4 jokaisen henkirikoksen tehneen nuoren taustalla on ollut jonkinlaista syrj\xc3\xa4ytymist\xc3\xa4, useimmin p\xc3\xa4ihteiden k\xc3\xa4yt\xc3\xb6st\xc3\xa4 aiheutunutta.\n_START_SECTION_\nKeskim\xc3\xa4\xc3\xa4r\xc3\xa4iset rangaistukset\n_START_PARAGRAPH_\nMiehen keskirangaistus taposta oli yhdeks\xc3\xa4n vuotta ja viisi kuukautta, naisen kahdeksan vuotta ja kahdeksan kuukautta. Murhasta tuomitaan l\xc3\xa4ht\xc3\xb6kohtaisesti aina elinkautiseen vankeuteen.'